***Klokker i måneskinn*** er en norsk antologifilm fra 1964 regissert av Kåre Bergstrøm. Filmen handler om fire menn som er samlet til bridgeaften. Tre av dem har beretninger om overnaturlige hendelser, mens den fjerde stiller seg tvilende til historiene deres. Hovedrollene spilles av Lars Nordrum, Frank Robert, Rolf Søder og Hans Stormoen. Filmen er basert på André Bjerkes bok *Enhjørningen* fra 1963. Bjerke skrev også manus.

Handling
--------

Fire menn samles til bridgeaften, men snart kommer samtalen inn på mystiske hendelser, tankeoverføring, okkulte fenomener – og ikke minst alle klokkene som oppfører seg så merkelig i måneskinn. Gruppen rundt bridgebordet består av en forfatter, en direktør og en journalist, som i løpet av kvelden alle forteller hver sin historie om overnaturlige opplevelser de mener å ha vært utsatt for, samt en psykiater som mener at alt slikt har sin naturlige forklaring. Han prøver å analysere historiene til de andre for å overbevise dem om at det var naturlige årsaker som lå bak deres opplevelser. 

### Forfatterens historie

Forfatteren engasjerer en ung kvinnelig skuespiller til å spille hovedrollen i hans skuespill. Det er basert på et virkelig drama som inntraff for 150 år siden, da ei ung og vakker sosietetsfrue forsvant sporløst etter å ha lekt en selskapslek som gikk ut på å gjøre seg usynlig. Ingen har klart å løse mysteriet før forfatteren, den kvinnelige skuespilleren og en mannlig skuespiller reiser ut til fruens gamle hjem. I løpet av to uhyggelige døgn oppdager de at den kvinnelige skuespilleren identifiserer seg med den døde fruen og aner løsningen på mysteriet.

### Direktørens historie

Direktøren opplever en krise i ekteskapet. Han har blitt helt forhekset av konas kusine og er plaget av skyldfølelse, men kan likevel ikke komme ut av forholdet. Det hender imidlertid mystiske ting, forårsaket av dukken til direktørens datter. Den har magisk kraft og kan blant annet danse på månestråler.

### Journalistens historie

Journalisten opplevde noe svært merkelig da han bestemte seg for å oppklare et gammelt skipsforlis. Losen hadde styrt rett på et farlig skjær og ble dømt og fratatt sin los-bevilling trass i at han hadde sett fyrblinkene som skulle lede dem utenom. Journalisten har noen underlige drømmer og mener at onde krefter stod bak forliset. Journalisten drar til losens hjemby, hvor han opplever flere mystiske ting.

Om filmen
---------

Både *VG*, *Arbeiderbladet* og *Aftenposten* gav filmen terningkast fire.

Rolleliste
----------

#### *Bridgepartiet*

* Henny Moan – Vertinnen
* Lars Nordrum – Forfatteren
* Frank Robert – Direktøren
* Rolf Søder – Journalisten
* Hans Stormoen – Psykiateren

#### *Forfatterens fortelling*

* Erling Lindahl – Kammerherre Hamel
* Henny Moan – Kammerherrens hustru
* Sverre Wilberg – Preben Berle
* Erna Schøyen – Kokkepiken
* Liv Uchermann Selmer – Kammerpiken
* Turid Balke – Kjøkkenpiken
* Bjørg Engh – Stuepiken
* Andreas Diesen – Kjøkkengutten
* Henny Moan – Skuespillerinnen
* Sverre Wilberg – Skuespilleren

#### *Direktørens fortelling*

* Randi Kolstad – Fruen
* Madeleine Borch – Datteren
* Anita Thallaug – Mannekengen
* Tore Foss – Barnelegen

#### *Journalistens fortelling*

* Leif Enger – Kunsthandleren
* Stevelin Urdahl – En sjømann
* Knut Hultgren – En sjømann
* Alf Malland – Styrmannen
* Berit Søder – Journalistens kone
* Vegard Hall – Maleren Zaubermann
* Rønnaug Alten – Frøken Fuhre
* Henny Skjønberg – Fru Kjos
* Egil Lorck – Hogne, skipskaptein

Referanser
----------

1. ↑  «Klokker i måneskinn». *Norsk filmografi*. Nasjonalbiblioteket. Besøkt 31. juli 2019.
2. ↑  «Klokker i måneskinn». *www.filmfront.no*. Besøkt 31. juli 2019.

Eksterne lenker
---------------

* (en) *Klokker i måneskinn* på Internet Movie Database Rediger på Wikidata

* (no) *Klokker i måneskinn* hos Filmfront Rediger på Wikidata